Niemand nog vas vir Kenton-on-Sea-moordKenton on Sea (Foto: kenton.co.za via NSRI) Niemand is nog in hegtenis geneem vir die moord op die middeljarige man wie se liggaam vroeër vandeesweek in sy huis in Kenton-on-Sea in die Oos-Kaap aangetref is nie. Kapt. Mali Govender, woordvoerder van die polisie, het die man as Johannes Petrus van der Merwe geïdentifiseer. Hy was 54 jaar oud. Maroela Media het vroeër berig ŉ familielid het Van der Merwe Maandagoggend per telefoon probeer bereik. Hy het ten tyde van die moord alleen gewoon. “Toe die oorledene nie die familielid se oproepe antwoord nie, het hy besluit om na die oorledene se huis te gaan, waar hy die skokkende ontdekking gemaak het,” het Govender voorheen gesê. Van der Merwe was glo vasgebind. Volgens Govender het die voor- en agterdeur van die huis oopgestaan en was daar geen aanduiding dat iemand gedwonge toegang tot die huis verkry het nie. Dit lyk ook nie of iets uit die huis gesteel is nie. Govender het vanoggend aan Maroela Media gesê die oorsaak van die man se dood vorm deel van die moordondersoek en wou in dié stadium geen verdere inligting bekend maak nie. Die polisie doen ŉ beroep op die publiek om met enige inligting rakende die voorval na vore te kom. Meld inligting aan by konst. Rodwell Koeries by 082 4168 471 of Stop Misdaad by 0860 010 111.